লালকেল্লায় চুরি! সোনাল কলসি ও নারকেল নিয়ে পালাল চোর

ওয়েব ডেস্ক: দিল্লির লালকেল্লা (Red Fort) চত্বরে ঘটল চুরির (Theft) ঘটনা। তাও আবার জৈন ধর্মীয় উৎসবের (Jain Community Festival) মাঝেই। এই ঘটনাকে ঘিরে চাঞ্চল্য ছড়িয়ে পড়ল রাজধানীতে। জানা গিয়েছে, উৎসবের দ্বিতীয় দিনে কয়েক কোটি টাকার সোনার সামগ্রী চুরি হয়ে যায়। এখনও দশ দিন চলবে এই উৎসব। তবে মাঝে এই চুরির ঘটনা ঘটায় নিরাপত্তা নিয়ে প্রশ্ন উঠেছে। পুলিশ তৎপরভাবে চোরের খোঁজ শুরু করেছে।

পুলিশ সূত্রে জানা গিয়েছে, সিসিটিভি ফুটেজে অভিযুক্তকে শনাক্ত করা হয়েছে। তিনি সাদা পোশাক পরে অতিথিদের ভিড়ে মিশে গিয়ে সুযোগ বুঝে চুরি করেন। উৎসবের ভিড়ের মধ্যে অল্প সময়ের মধ্যে তিনি সোনার কলসি (Golden Kalash) নিয়ে পালিয়ে যান। প্রাথমিক তদন্তে জানা গিয়েছে, ওই সোনার কলসির বাজারমূল্য এক কোটি টাকারও বেশি।

আরও পড়ুন: জয়পুরে প্রবল বর্ষণে বাড়ি ভেঙে মর্মান্তিক দুর্ঘটনা

তবে শুধুমাত্র সোনার কলসি নয়, এদিন একইসঙ্গে ৭৬০ গ্রাম ওজনের একটি সোনার নারকেল এবং হিরে, চুনি ও পান্নাখচিত অন্যান্য মূল্যবান সামগ্রী চুরি হয়েছে। তদন্তকারীরা জানিয়েছেন, এই কলসিটি এক ব্যবসায়ীর, যিনি উৎসব উপলক্ষে প্রতিদিন ওই মূল্যবান সামগ্রী নিয়ে আসতেন।

উৎসব কমিটির পক্ষ থেকে পুলিশের কাছে জানানো হয়েছে, চুরি হওয়া সামগ্রীর মোট মূল্য আনুমানিক দেড় কোটি টাকারও বেশি। পুলিশ জানতে পেরেছে, অনুষ্ঠান চলাকালীন অতিথি আপ্যায়নের সময়েই এই চুরির ঘটনা ঘটেছে। বুধবার এই মূল্যবান সামগ্রী উধাও হয়। সিসিটিভি ফুটেজে অভিযুক্তকে প্রবেশ করতে দেখা গিয়েছে, এবং সেই সূত্র ধরেই তদন্ত চলছে।

উৎসবে অংশগ্রহণকারী সাধারণ মানুষের মধ্যে উদ্বেগ ছড়িয়েছে। নিরাপত্তা জোরদার করার দাবি উঠেছে। এই ঘটনার পর জৈন সম্প্রদায়ের পক্ষ থেকেও শোক ও উদ্বেগ প্রকাশ করা হয়েছে।